जस बेल्लै उन्दा बापू घर आया तां उसने जागतै लई घरै आली गी पुच्छेया जे ओ कुत्थें ऐ, तां मा बोली, “अजें गै इत्थे हा में उसी आखदी गै रई रुट्टी लै बो उन्ने बाहरै ई खिट्ट छुड़ दित्ती, होना ऐ बाहर जागतें नै खेडा करदा, आई जन्दा ऐ, लेओ तुस पैहलें रुट्टी खाई लेयो।” इन्ना गलाइयै माऊ ने अपने घरै आले अग्गे मत्रे जागता दा मास जेड़ा उन्न बनाये दा हा, छैल कौल भरियै टकाया, बापू ई भुक्ख लगी दी ही, उन्ने सारा उस्सै लै समाई उड़ेया। जिल्लै भैणू गी मत्रेयी माऊ नै पाई दित्ता तां भैणू नै गलाया, “मेरी तबीत कज चङ्गीं नईं इस करियै में रुट्टी नईं खानी” इन्ना आखियै ओ अन्दर जाइयै खट्टै उप्पर लम्मी पई रेई। सारा मास माऊ ते बब्बै ने गै खादा। जिसलै रुट्टी खाइयै ओ उट्‌ठै तां कुड़ी ने सारियां हडि्डयां कीट्ठियां कितियां ते उन्हें गी अपने गुड्डी पटोलें दी बुशकड़ी च छपैली हैठी।